REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/224-22

11. januar 2023. godine

B e o g r a d

ZAPISNIK

OSME SEDNICE ODBORA ZA ZAŠTITU ŽIVOTNE SREDINE,

ODRŽANE 11. JANUARA 2023. GODINE

Sednica je počela u 11,07 časova.

Sednicom je predsedavao Aleksandar Jovanović, predsednik Odbora.

Sednici su prisustvovali članovi Odbora: Milimir Vujadinović, zamenik predsednika odbora, Dušan Radojević, Darko Jovanović, Dušan Marić, Marijan Rističević, Milan Glušac, Dalibor Šćekić, Dejan Bulatović, Zoran Stojanović, Ivana Parlić, Branimir Jovančićević, Jasmin Hodžić i Radomir Lazović, kao i zamenici članova Odbora: Dragana Rakić i Đorđe Pavićević.

Sednici Odbora prisustvovali su i narodni poslanici: Srđan Milivojević, Radmila Vasić i Aleksandar Jerković.

Sednici nisu prisustvovali članovi Odbora: Ivan Karić i Enis Imamović.

Sednici su, po pozovu, prisustvovali i predstavnici Ministarstva zaštite životne sredine: ministarka Irena Vujović, državni sekretari: Sara Pavkov, Sandra Dokić i Aleksandar Dujanović, pomoćnik ministra Aleksandra Imširagić Đurić i direktor Agencije za zaštitu životne sredine Stefan Simeunović.

Na predlog predsednika, Odbor je, jednoglasno, utvrdio sledeći

D n e v n i r e d :

1. Informacija o radu Ministarstva zaštite životne sredine za period maj- jul 2022. godine,

2. Informacija o radu Ministarstva zaštite životne sredine za period avgust- oktobar 2022. godine.

Pre prelaska na rad po utvrđenom dnevnom redu, Odbor je, sa 12 glasova za (dva člana Odbora nisu glasala) usvojio Zapisnik Šeste sednice Odbora, održane 25. novembra 2022. godine, u Beogradu.

Prva tačka dnevnog reda - **Informacija o radu Ministarstva zaštite životne sredine za period maj- jul 2022. godine**

Ministarka zaštite životne sredine Irena Vujović informisala je Odbor o radu Ministarstva za period maj-jul 2022. godine.

U diskusiji su učestvovali: Branimir Jovančićević, Irena Vujović, Radomir Lazović, Aleksandar Jovanović, Marijan Rističević, Ivana Parlić, Milimir Vujadinović, Dejan Bulatović, Milan Glušac, Dušan Radojević, Dušan Marić, Jasmin Hodžić, Radmila Vasić i Aleksandar Jerković.

Odbor za zaštitu životne sredine razmotrio je Informaciju o radu Ministarstva zaštite životne sredine za period maj-jul 2022. godine i, sa devet glasova za, pet protiv (jedan član Odbora nije glasao), odlučio da je prihvati.

Druga tačka dnevnog reda - **Informacija o radu Ministarstva zaštite životne sredine za period avgust- oktobar 2022. godine**

Ministarka zaštite životne sredine Irena Vujović informisala je Odbor o radu Ministarstva za period avgust-oktobar 2022. godine. Državna sekretarka Sandra Dokić istakla je da, kroz informacije o radu ministarstva, Odbor može da sagleda sve aktivnosti Ministarstva, ali i da komentar da Ministarstvo nema strateški pristup nije tačan. Navela je da sve aktivnosti Ministarstva proističu iz raznih strateških dokumenata, iz raznih zakona, pravilnika i drugih podzakonskih akata.

U diskusiji su učestvovali: Aleksandar Jovanović, Marijan Rističević, Ivana Parlić, Branimir Jovančićević, Irena Vujović, Srđan Milivojević, Milimir Vujadinović, Aleksandar Jerković, Sara Pavkov i Branimir Jovančićević.

Odbor za zaštitu životne sredine razmotrio je Informaciju o radu Ministarstva zaštite životne sredine za period avgust-oktobar 2022. godine i, sa devet glasova za i četiri protiv, odlučio da je prihvati.

Odbor je, većinom glasova (devet glasova za, tri protiv, jedan član Odbora nije glasao) usvojio predlog Marijana Rističevića da se konstatuje da je predsednik Odbora Aleksandar Jovanović prekršio Poslovnik Narodne skupštine.

Odbor nije usvojio predlog Aleksandra Jovanovića da Odbor zatraži da se obustavi prevoz opasnih materija dok železnička infrastruktura ne bude bezbedna (četiri glasa za, devet članova Odbora nije glasalo).

Odbor je, većinom glasova (devet glasova za, četiri protiv) usvojio predlog zaključka Milimira Vujadinovića, koji glasi:

1. Odbor se ograđuje od napada na članove porodice predsednika države, kao i ostalih državnih funkcionera i osuđuje tu praksu kao neprihvatljivu i nedopustivu,

2. Odbor konstatuje da je, suprotno Poslovniku Narodne skupštine, predsednik Odbora dozvolio iznošenje činjenica i ocena koje se odnose na privatni život drugih lica,

3. Odbor apeluje da svi narodni poslanici u svom političkom delovanju ne napadaju porodice političkih protivnika, jer to nije politika i nedostojno je funkcije narodnog poslanika.

Sednica je zaključena u 16,06 časova.

Sastavni deo ovog zapisnika čini obrađen tonski snimak sednice Odbora.

SEKRETAR PREDSEDNIK

Milica Bašić Aleksandar Jovanović